КхъуэIуфэ Хьэчим и лъэужь дахэ
КхъуэIуфэ Хьэчимрэ сэрэ 1964 гъэ лъандэрэ дызэныбжьэгъут. Ар Бахъсэн щIыналъэм къыщыдэкI «Коммунист» газетым щылажьэрт, сэри абы си тхыгъэхэр къыщытрезгъадзэрт. Абы и ужькIи ди зэныбжьэгъугъэр нэхъ быдэ хъуа фIэкIа, зым адрейм и гур хэзыгъэщIын Iуэху ди зэхуаку зэи къыдэхъуакъым…
КхъуэIуфэмрэ сэрэ лэжьыгъэ куэд зэдэтщIащ. Тхылъ тедзапIэм сыщыщыIам, Хьэчим и тхылъитIым редактору селэжьауэ щытащ. Япэр «В зеркале социальной жизни» зыфIищарат. Пэжыр жыпIэмэ, адыгэ литературэр джыным и лъэныкъуэкIэ абы пэхъун лэжьыгъэ нобэр къыздэсым диIакъым. А лэжьыгъэм Хьэчим щыхузэфIэкIащ пэжыр къигъэлъэгъуэфыну, ныкъусаныгъэхэри щIимыхъумэну. Абы къищынэмыщIауэ, тхакIуэ цIэрыIуэм иIэщ нэгъуэщI зы лэжьыгъэшхуи ар урысыбзэкIэ къыдэкIа «Вечные странники» («ИгъащIэкIэ гъэрибхэр») тхылъырщ. А лэжьыгъэми сыхэплъэжыну КхъуэIуфэм дзыхь къысхуищIат, КъуэкIыпIэ Гъунэгъум, Тыркум IуэхукIэ сапыщIауэ къызэрекIуэкIам къыхэкIыу. Ауэ щхьэусыгъуэ зэхуэмыдэхэмкIэ ар къыщыдэкIар нэхъ иужькIэщ.
«Эльбрус» тхылъ тедзапIэм и унафэщI Ацкъан Руслан мурад ищIащ мыгувэу а тхылъыр къыдигъэкIыжыну. Къэбгъэлъагъуэмэ, куэд ятетхыхьащ хамэ къэрал щыпсэу ди лъэпкъэгъухэм. АрщхьэкIэ КхъуэIуфэм и лэжьыгъэм хуэдэу сыт и лъэныкъуэкIи ар къызэхъулIа яхэту къыщIэкIынукъым. КупщIэ щIэлъу, щIэныгъэшхуэ зэриIэр, литературэм куууэ зэрыхищIыкIыр зыхэпщIэу ухуащ а лэжьыгъэр. Абы къыхэкIыу «ИгъащIэкIэ гъэрибхэр» иджыри зэ къыдэгъэкIыжыным цIыху куэд зэрежьэр, зэрыщыгуфIыкIынур хьэкъщ.
Хьэчим мы гъащIэм лъэужь дахэ къытринащ. Абы журналистикэми хэлъхьэныгъэ зэрыхуищIар зыщыдгъэгъупщэ хъунукъым. КъБКъУр 1964 гъэм къиуха нэужь, зэрыжысIащи, ар район газетым щылэжьащ, иужькIэ парт журналым («Блокнот агитатора»), КПССм и обкомым печатымкIэ, радиомрэ телевиденэмкIэ и къудамэм и тхьэмадэу, КъэбэрдейБалъкъэрым и радиомрэ телевиденэмрэ я унафэщIу, «Хэку» зэгухьэныгъэм жэуап зыхь и секретару къалэн гугъухэр игъэзэщIащ. Къыхэгъэщыпхъэщ «Адыгэ псалъэ» газетми Хьэчим илъэситхум щIигъукIэ зэрыщылэжьар, КъБРм и ТхакIуэхэм я зэгухьэныгъэми и тхьэмадэу зэрыщытар.
Хьэчим хабзэшхуэ зэрыхэлъари щIыгъужыпхъэщ жытIам. КъызыхэкIа адыгэ лъэпкъым пищIын щыIэтэкъым. Абы и щыхьэтщ Хэку зауэшхуэм и зэманым 115нэ шууей гупым къызэпичауэ щыта гъуэгур къызэхикIухьу, тхылъ щхьэхуэ абы хэтахэм ятеухуауэ къыдигъэкIыжа р. Сыт и уасэ Совет Союзым и ЛIыхъужь Къанкъуэщ Ахьмэдхъан теухуауэ итха «Орёл умирает в полёте» повестымрэ «Мэзыр жыг зырызурэ зэхэтщ» Iуэтэжхэмрэ!
ХЬЭФIЫЦIЭ Мухьэмэд.
